Jehovan todistajat järjestävät viikonloppuna erikoiskonventin Helsingin Messukeskuksessa.

Jehovan todistajat järjestävät kansainvälisen konventtinsa juhannusviikonlopun aikana Helsingin messukeskuksessa. Paikalle odotetaan viikonlopun aikana kymmeniätuhansia kävijöitä.

Liikkeen tiedottaja Veikko Leinonen kertoo, että arvioilta 5000–6000 ulkomaalaista Jehovan todistajaa on jo saapunut Suomeen.

Opastettujen kävelyretkien ja suomalaisten todistajien kodeissa vierailun lisäksi Venäjältä, Yhdysvalloista, Liettuasta, Ukrainasta ja Valko-Venäjältä tulleet todistajat kiertävät suomalaisten oville kertomassa uskonnostaan.

– Se on sellainen yksi pieni piirre tässä asiassa. Se johtuu siitä, että tämä on tällainen erikoiskonventti. Ei ole tavallista, että ulkomailta kutsutaan vähän kuin vierailemaan suomalaisten Jehovan todistajien luokse. Heitä ollaan vastassa lentoasemilla ja satamissa ja toivotetaan tervetulleiksi, Leinonen kertoo.

– He vierailevat paikallisten Jehovan todistajien kodeissa ja valtakunnansaleilla ja haluavat osallistua tämän konventin mainostamiseen vierailemalla ovilla, Leinonen lisää.

Kodeissa vierailu ja ihmisten ovilla käyminen ajoittuu tälle viikolle. Ovilla on Leinosen mukaan vierailtu sunnuntaina, maanantaina, tiistaina ja vielä tänään keskiviikkona.

Juhannuksen juhlakonventin aikana ei lähetystyötä tehdä.

Juhannuksena järjestettävä konventti on Jehovan todistajien yhteisön kansainvälinen erikoistapahtuma, jonka ohjelmassa on puheita, esityksiä ja musiikkia.

Tapahtumaan odotetaan saapuvan arvioiden mukaan päivittäin jopa 11 000 ihmistä.